“મમ્મી, હેતાએ આજે જાતે વાળ ઓળ્યા. સરસ દેખાતી હતી. તું એને જોતે તો માની જ નહીં શકતે કે તેણે આટલા વ્યવસ્થિત વાળ ઓળ્યા. મને વિશ્વાસ બેસી ગયો છે કે તે આપણી હેતાને સારી કરી દેશે.” હજુ ગયે મહિને તો દિવ્યા કહેતી હતી કે હવે હેતા ઘણી વ્યવસ્થિત થઈ ગઈ છે. એને ઘરે લઈ જવાની તૈયારી કર. ના, ના, મારી હેતાને કંઈ નહીં થયું હોય. તો પ્રીતેશકુમારને ? પંદર દિવસ પહેલાં એમને તાવ આવ્યો હતો તે ઉતરતો નહોતો એમ દિવ્યા કહેતી હતી.. ને હજુ અઠવાડિયા પહેલાં તો એનો રડતાં રડતાં ફોન આવેલો કે એના સાસુ-સસરા ઓસ્ટ્રેલિયા એની નણંદને ત્યાં ગયાં હતાં ત્યાં એમની કારને અકસ્માત થયો હતો ને એના સસરાને તો હોસ્પિટલમાં દાખલ પણ કરવા પડ્યાં હતાં તો…..? કંઈ સમજ નથી પડતી આમ અચાનક આ રીતે કેમ બોલાવ્યા હશે ? સંધ્યાબહેન બંધ આંખે બબડી રહ્યાં હતાં. રાજેશભાઈએ એમના હાથ પર હાથ મૂક્યો..